[{"text_idx": "#000007", "text": "EC1301(left) and EC1302(right) are fragments of braziers."}, {"text_idx": "#000009", "text": "Roedd basgedi ta\u0302n o\u2019r fath yn cael eu defnyddio ledled y byd Helenistaidd o tua 200-CC i AD 100. Darganfuwyd llawer yn Naukratis. Mae tarddiad ein rhai ni yn dal yn ddirgelwch. Mae eu ffurf yn ffitio\u2019r rhai y gwyddom iddynt ddod o\u2019r Aifft gan fod ganddynt steil gwallt unionsyth yn hytrach na\u2019r pilos (math o het gonig oedd yn cael ei gwisgo gan Hephaistos a daemoniaid ta\u0302n eraill oedd pilos; S\u0327ahin 2001, 118). Mae niferoedd mawr wedi\u2019u darganfod yn Alexandria, sy\u2019n awgrymu eu bod yn cael eu gwneud yno. Mae archwiliad petrograffig o enghreifftiau Eifftaidd yn awgrymu eu bod yn cael eu gwneud o silt yr afon Ni\u0302l (Rotroff 2006, 202, 218, pl.83; gweler hefyd Didelot 1998). Mae\u2019n bosib fod yr enghreifftiau a wnaed yn yr Aifft yn copi\u0308o\u2019r rhai Groegaidd."}, {"text_idx": "#000010", "text": "Mae\u2019r llaweroedd o\u2019r math hwn o fasged da\u0302n a gafwyd o gwmpas cysegrfannau\u2019n awgrymu defnydd defodol posibl (S\u0327ahin, M. 2003). Ar y llaw arall, mae llawer hefyd wedi\u2019u cael mewn cyd-destun domestig."}, {"text_idx": "#000011", "text": "Caiff y ffigwr a bortreadir gan amlaf ei adnabod fel satyr neu fel y daemon Seilenos (Selenos), dilynwr Dionysus a chysylltiedig a\u0302 meddwdod. Mae clustiau pigfain rhai enghreifftiau, gan gynnwys ein un ni, yn awgrymu mai satyriaid ydynt (Rotroff 2006, 204)."}, {"text_idx": "#000012", "text": "Mae awgrym pellach wedi\u2019i wneud, mai o fasgiau theatrig y daeth y motiffau\u2019n wreiddiol. Yn o\u0302l Dionysios o Halikarnassos, pan fyddai dawnswyr wedi\u2019u gwisgo fel satyriaid yn dilyn arfer Groegaidd, gwisgent \u2018wallt gosod arswyd\u2019, hynny yw gwallt oedd yn sefyll i fyny (Webster 1967, 15 a Mayence 1905, 398-401, dyfynnwyd yn Rotroff 2006, 204 troednodyn 120. Mae Rotroff hefyd yn rhoi enghreifftiau o fasgiau satyr gyda gwallt unionsyth). Gall y gwallt unionsyth fod yn gopi o\u2019r ffordd roedd gwallt yn cael ei gribo\u2019n o\u0302l i orchuddio\u2019r onkos, yr allaniad ar ffurf co\u0302n ar fasgiau trasig Groegaidd fyddai\u2019n cael ei ddefnyddio i roi urddas i\u2019r masg. Mae enghraifft dda o fasg Groegaidd gyda barf ac onkos o\u2019r 2il ganrif, sy\u2019n edrych yn debyg iawn i\u2019n llabedau ni, yn Amgueddfa Celfyddyd Gain Boston, 01.7911."}, {"text_idx": "#000014", "text": "Mae wedi cael ei awgrymu fod y ffigyrau sy\u2019n gwisgo pilos ac a welir ar lawer o labedau yn portreadu Hephaistos, neu ddaemoniaid ta\u0302n llai pwysig (Rotroff 2006, 204 gyda chyfeiriadau). Ar ambell achlysur, mae teirw neu rosynnau, neu fasgiau theatrig eraill hyd yn oed, yn cael eu defnyddio fel elfennau addurnol, (Rotroff 2006, 204 gyda chyfeiriadau)."}, {"text_idx": "#000015", "text": "Mae sawl ysgrifennwr wedi awgrymu mai pwrpas yr wynebau gwrthun hyn yw cadw drwg i ffwrdd (Conze 1890, 138; Furtwa\u0308ngler 1891; Harrison 1903, 188-190. ffigau 27-29; Mayence 1905, 397-8; Siebert 1970, 275). Yng ngwlad Groeg mae masgiau o\u2019r fath yn addurno poptai, er nad bob amser fel llabedi potiau."}, {"text_idx": "#000016", "text": "Efallai bod y syniad o labed barfog yn tarddu o\u2019r theatr (o bosib, fel y ffigwr gwrthun) yn nhraddodiad cymeriadau gwrthun fel Bes, sydd hefyd yn berfformiwr cerddoriaeth a dawns. Yn wir, mae ffigyrau ar gael sy\u2019n cyfuno Bes a Selenos (Barrett 2011, 278\u20139, gyda chyfeiriadau)."}]